«Վաղուց անհնար է սահմանափակվել բալետային մեկ ոճի «բառապաշարով», շրջանցել ժամանակակից ու մոդեռն պարերի, ընդհանուր առմամբ պլաստիկ շարժման դրսեւորումների սպեկտորը»,- «Առավոտի» հետ հանդիպման ժամանակ ասաց Շվեդիայի թագավորական բալետի մենապարող Արսեն Մեհրաբյանը (լուսանկարում): Հայտնեց նաեւ, որ ունիվերսալիզմն այսօր անհրաժեշտ է թե նորարարականի, թե դասականի ընկալումն ուժեղացնելու համար: Մեր զրուցակիցը օրերս Ազգային օպերային թատրոնում հանդես եկավ 2006թ. Եվրոպայի առաջատար թատրոններում հանդես եկող իր արվեստակից ընկերների հետ հիմնած «Հզոր զգացմունքներ» շոու-բալետի կազմում: Նրանք ժամանել էին հայրենիք՝ Հայաստանի պարարվեստի «Բարեկամություն» անսամբլի կազմակերպած «Պարենք հանուն խաղաղության» միջազգային ծրագրին մասնակցելու նպատակով: